
DIN MILA LUI DUMNEZEU, 
EPISCOPAL SFINTEI EPISCOPII A 
ALEXANDRIEI 
ŞI TELEORMANULUI 

TUTUROR DREPTCREDINCIOŞILOR CREŞTINI, 
CINULUI MONAHAL, PREA CUCERNICILOR ŞI 
PREA CUVIOŞILOR PĂRINŢI 
DIN ACEASTĂ SFÂNTĂ ŞI DE DUMNEZEU 
PĂZITĂ EPISCOPIE, 

HAR SI PACE DE LA HRISTOS DOMNUL CEL ÎNVIAT, 
IAR DE LA NOI PĂRINTEASCĂ ÎMBRĂŢIŞARE 
ŞI ARHIEREASCĂ BINECUVÂNTARE 


„ Crucii Tale ne închinăm Hristoase şi 
sfântă învierea Ta o lăudăm şi o mărim. ” 
("din Utrenia învierii) 


Iubiţii noştri fii duhovniceşti, 

Hristos a înviat! 

Luminatul praznic al învierii Domnului nostru Iisus 
Hristos ne prilejuieşte din nou bucuria de a vă împărtăşi cuvânt 
de dreaptă învăţătură, părintească povăţuire şi arhierească bine- 
cuvântare, purtându-vă pe toţi în rugăciunile Noastre căci, după 
cum grăia odinioară Sfântul Apostol Pavel, „ deşi cu trupul sunt 

departe, cu duhul însă sunt împreună cu voi, bucurându-mă 
şi văzând buna voastră rânduială şi tăria credinţei voastre în 
Hristos. ” 1 

O săptămână întreagă, seară de seară, am ascultat la 
slujba deniilor Sfintele Evanghelii despre patimile şi moartea 
Mântuitorului, despre cât de mult a suferit şi cât de înfricoşătoa- 
re au fost răstignirea şi moartea Lui. 

Toţi ne-am cutremurat în adâncul sufletului nostru şi am 
pătimit alături de El, auzind cum cei ce-L răstigneau, L-au dez- 
brăcat şi L-au pironit pe cruce pe „Cel ce îmbracă cerul cu 
nori ” şi I-au dat să bea oţet şi fiere. Intre doi tâlhari a fost pus 
împăratul cerurilor! Iar după ce a băut până la capăt paharul 
suferinţelor, strigând cu glas mare, a zis: „Părinte, în mâini- 
le Tale încredinţez duhul meu. Şi aceasta zicând, Şi-a dat du- 

_ /\ 

hui. ” 2 In clipa aceea soarele s-a întunecat, pământul s-a cu- 
tremurat, iar catapeteasma templului s-a despicat prin mijloc. 
Sutaşul, văzând cele ce s-au întâmplat, a slăvit pe Dumnezeu şi 
a zis: ,, Cu adevărat, Omul Acesta drept a fost. ” 3 

„Iar făcându-se seară, a venit un om bogat din Arimateea, 
cu numele Iosif care şi el era un ucenic al lui Iisus. Acesta, 
ducându-se la Pilat, a cerut trupul lui Iisus. Atunci Pilat a 
poruncit să i se dea. Şi Iosif luând trupul, l-a înfăşurat în giul- 
giu curat de in. Şi l-a pus în mormântul nou al său, pe care-l 
săpase în stâncă, şi, prăvălind o piatră mare la uşa mormântu- 
lui, s-a dus. ” 4 

/V 

înaintea mormântului Mântuitorului, în Sfânta şi Marea 
Vineri, sufletele noastre sunt cuprinse de amărăciune şi de în- 
tristare, căci ştim că Hristos, nevinovat fiind, „ a luat asupră-Şi 


1. Coloseni II, 5. 

2. Luca XXIII, 46. 

3. Luca XXIII, 47. 

4. Matei XXVII, 57-60. 

durerile noastre şi cu suferinţele noastre S-a împovărat... a fost 
străpuns pentru păcatele noastre şi zdrobit pentru fărădelegi- 
le noastre. El a fost pedepsit pentru mântuirea noastră şi prin 
rănile Lui noi toţi ne-am vindecat”! 

Dar Dumnezeu a mângâiat inima noastră şi n-a lăsat pe 
Cel Prea Iubit al Său să vadă stricăciunea mormântului, căci 
„N-a trimis Dumnezeu pe Fiul Său în lume ca să judece lumea, 
ci casă se mântuiască, prin El, lumea ” 6 şi „ L-a înviat, dezlegând 
durerile morţii, întrucât nu era cu putinţă ca El să fie ţinut de 
ea. ” 1 Taina Golgotei a fost dezlegată de însuşi Hristos Domnul 
ucenicilor Săi mai înainte de răstignire zicându-le: „Iată, ne 
suim la Ierusalim şi Fiul Omului va fi predat arhiereilor şi 
cărturarilor; şi-L vor osândi la moarte şi-L vor da în mâna 
păgânilor. Şi-L vor batjocori şi-L vor scuipa şi-L vor biciui şi-L 
vor omorî, dar după trei zile va învia." 5 6 7 8 

într-adevăr, după Vinerea întristării vine Duminica cea 
sfinţită, ziua cea dintâi a săptămânii, ziua învierii Domnului, 
după cum glăsuiesc sfinţii evanghelişti: „După ce a trecut 
sâmbăta, când se lumina de ziua întâi a săptămânii (Duminică), 
au venit Maria Magdalena şi cealaltă Mărie, ca să vadă mor- 
mântul. Şi iată s-a făcut cutremur mare, că îngerul Domnului, 
coborând din cer şi venind, a prăvălit piatra şi şedea deasupra 
ei. Şi înfăţişarea lui era ca fulgerul şi îmbrăcămintea lui albă 
ca zăpada. Şi de frica lu i s-au cutremurat cei ce păzeau şi s-au 
făcut ca morţi. Iar îngerul, răspunzând, a zis femeilor: Nu vă 
temeţi, că ştiu că pe Iisus cel răstignit îl căutaţi. Nu este aici; 
căci S-a sculat precum a zis. ” 9 

Dacă zilele trecute ne-am întristat peste măsură cântând: 

5. Isaia LIII, 4-5. 

6. Ioan III, 17. 

7. Faptele Apostolilor II, 24. 

8. Marcu X, 33-34. 

9. Matei XXVIII, 1-6. 

„în mormânt, Viaţă, pus ai fost Hristoase” 10 , astăzi cu inimile 
săltând de bucurie cântăm: „Hristos a înviat din morţi cu moar- 
tea pe moarte călcând şi celor din morminte viaţă dăruin- 
du-le!” 11 Astăzi psalmistul ne îndeamnă: „Aceasta este ziua 
pe care a făcut-o Domnul, să ne bucurăm şi să ne veselim întru 
ea.” 12 Astăzi cântările Sfintei Biserici răsună biruitor: „Ziua 
învierii, popoare să ne luminăm! Paştile Domnului, Paştile! Că 
din moarte la viaţă şi de pe pământ la cer, Hristos Dumnezeu 
ne-a trecut pe noi!” 13 

Astăzi crucea s-a preschimbat în semn de biruinţă, plân- 
gerile îngropării în cântări de bucurie, iar din coasta însânge- 
rată a Mântuitorului a răsărit iertarea. Astăzi drumul Crucii s-a 
preschimbat în cale luminoasă către cer, iar noi „Prăznuim 
omorârea morţii, sfărâmarea iadului şi începătura altei vieţi, 
veşnice. ' 

Jertfa şi învierea lui Hristos sunt începutul Bisericii, care 
este Trupul lui Hristos jertfit şi înviat ce se împărtăşeşte lumii 
spre viaţă. Taina învierii Domnului este nedespărţită de Taina 
Crucii Sale şi ele au fost profeţite de proorocii Vechiului 
Testament şi mărturisite de Sfinţii Apostoli ca adevăruri dătă- 
toare de viaţă. 

A 

Astfel Taina Crucii şi a învierii Domnului au fost preves- 
tite de proorocul Isaia, „Evanghelistul Vechiului Testament”, 
prin cuvintele acestea: „ Că s-a luat de pe pământ viaţa Lui! 
Pentru fărădelegile poporului Meu a fost adus spre moarte... 
Şi fiindcă Şi-a dat viaţa ca jertfă pentru păcat, va vedea pe 
urmaşii Săi, Îşi va lungi viaţa şi lucrul Domnului în mâna Lui 


10. Prohodul Domnului, Starea I. 

11. Troparul învierii. 

12. Psalmi, CXVII, 24. 

13. Utrenia învierii, Cântarea 1. 

14. Utrenia învierii, Cântarea a 7-a. 

va propăşi. ” 15 

Luminat de Duhul Sfânt, psalmistul David a profeţit şi 
el învierea Domnului zicând: „ Că nu vei lăsa sufletul meu în 
iad, nici nu vei da pe cel cuvios al Tău să vadă stricăciunea. 
Cunoscute mi-ai făcut căile vieţii; umplea-mă-vei de veselie cu 
faţa Ta şi la dreapta Ta de frumuseţi veşnice mă vei sătura. ” 16 

Sfântul Apostol Petru adevereşte împlinirea cuvintelor 
lui David mărturisind, în ziua Pogorârii Sfântului Duh, astfel: 
„Mai înainte văzând, (David) a vorbit despre învierea lui 
Hristos: că n-a fost lăsat în iad sufletul Lui şi nici trupul Lui 
n-a văzut putreziciunea. ” 17 

Legătura intimă dintre Cruce şi înviere este o trăsătură 
de căpătâi a întregii spiritualităţi ortodoxe, căci ea afirmă încă 
din primele veacuri ambivalenţa Sfintelor Paşti, de bucurie tre- 
cută prin suferinţă. Biserica Ortodoxă este deopotrivă Biserica 
postului şi a bucuriei, a Jertfei şi a învierii. Postul şi nevoinţa 
duhovnicească nu cad însă în emoţional, nu se ancorează în 
întristare, căci chemarea lui Hristos Cel înviat: „Bucuraţi-vă! 
acoperă durerea morţii, iar lumina învierii risipeşte întunericul 
răstignirii. Dar nici bucuria nu devine sentimentalistă, căci 
ea nu dă uitării „paharul suferinţelor” . în această înţelegere, 
Ortodoxia afirmă legătura nedespărţită dintre Jertfă şi înviere, 
complementaritatea lor esenţială, lumina lor comună, viaţa lor 
interioară unică, în care jertfa cheamă şi aşteaptă învierea, iar 
învierea presupune şi umple de sens veşnic Jertfa de pe Cruce. 
De aceea Sfânta Biserică le şi cântă pe acestea împreună: 
„Lăudăm Hristoase, patima Ta cea mântuitoare şi slăvim 
învierea Ta. ” 18 , „Crucii Tale ne închinăm, Hristoase, şi sfântă 


15. Isaia LIII, 8,10. 

16. Psalmi XV, 10-11. 

1 7. Faptele Apostolilor II, 3 1 . 

18. Utrenia învierii, Stihirile învierii. 

învierea Ta o lăudăm şi o slăvim! ” 19 

De altfel întreaga noastră viaţă pământească este o trecere 
prin jertfa spre înviere, prin durere spre bucurie. în această lume 
au fost şi vor fi întotdeauna necazuri. Fie că este redusă prin 
puterile omului, fie că este alinată de făgăduinţa unei răsplăţi 
în „ lumea cealaltă ”, aici, în această lume, suferinţa stăruie. Şi 
totuşi Hristos ne îmbărbătează spunând: „îndrăzniţi, Eu am 
biruit lumea. ” 20 Prin suferinţa Lui orice suferinţă a dobândit 
un sens, iar prin învierea Lui însăşi moartea a devenit o cale 
a vieţii. Toate faptele măreţe ale neamului omenesc şi chiar 
urcuşul nostru duhovnicesc nu s-ar putea împlini fără dăruirea 
şi jertfirea de sine. Atunci când aceasta se face spre binele şi 
fericirea celor mulţi ea capătă valoare şi în acest înţeles nu 
este niciodată zadarnică. De aceea Mântuitorul spune: „Dacă 
grăuntele de grâu, când cade în pământ, nu va muri, rămâne 
singur; iar dacă va muri, aduce multă roadă. ” 21 

Aceasta este adevărata Jertfa - cea din iubire pentru binele 
celorlalţi, iubirea jertfelnică. Din această cauză, a nesecatei şi 
neţărmuritei iubiri faţă de oameni, Mântuitorul nostru, Păstorul 
Cel bun al oilor, lasă în ceruri cetele îngereşti şi coboară pe 
pământ spre căutarea oii celei pierdute, a firii noastre omeneşti 
celei căzute prin păcat şi neascultare. Şi găsind-o, o ia pe 
umerii Săi şi trece cu ea prin moarte şi înviere spre a o aduce la 
frumuseţea cea dintâi. Şi aceasta o face deoarece „ cine iubeşte 
nu sfătuieşte numai, nu îndreaptă, nu pedepseşte, ci ia asupra sa 
greşelile celui iubit de el. Iubirea e participare la viaţa celuilalt, 
ieşire din noi înşine, jertfă. ” 22 Acesta este darul supremei iubiri 
a lui Dumnezeu faţă de om: „Mai mare dragoste decât aceasta 

19. Utrenia învierii. 

20. Ioan, XVI, 33. 

21. Ioan XII, 24. 

22. Panayotis Nellas, Omul - animal îndumnezeit, ediţia a IlI-a, Editura Deisis, Sibiu, 
2002, p. 45. 

nimeni nu are, ca sufletul lui să şi-l pună pentru prietenii 
sai. 

înţelegând aceste adevăruri mântuitoare şi sădindu-le 
adânc în inima noastră putem mărturisi şi noi asemenea Sfân- 
tului Apostol Pavel: „Căci sunt încredinţat că nici moartea, 
nici viaţa, nici îngerii, nici stăpânirile, nici cele de acum, nici 
cele ce vor fi, nici puterile, nici înălţimea, nici adâncul şi nici 
o altă făptură nu va putea să ne despartă pe noi de dragostea 
lui Dumnezeu, cea întru Hristos Iisus, Domnul nostru. ” 24 


/V 

Iubiţi iii ai învierii Domnului, 

învierea Domnului stă la temelia Bisericii şi a propovă- 
duirii ei în lume. Propovăduirea Evangheliei făcută cu tărie şi 
îndrăzneală de Sfinţii Apostoli a fost continuată în chip strălu- 

/V 

cit de Sfinţii Părinţi ai Bisericii noastre. învăţăturile lor, adevă- 
rate leacuri sufleteşti pentru creştinii din vremea lor, continuă 
să aducă şi astăzi pentru noi mângâiere şi să sporească bogă- 
ţia întru cuvânt a marelui praznic de astăzi. Luminaţi de Duhul 
Sfânt, ei au scos în evidenţă legătura indisolubilă dintre Jertfa 
şi Sfânta înviere a Mântuitorului Hristos, în Cruce văzând deja 
slava învierii şi roadele sale bogate, iar în mormântul Domnului 
- viaţa şi învierea noastră. 

în acest sens, Sfântul Gherman, patriarhul Constantino- 
polului, vorbind despre Sfânta Cruce, arată darurile ei cele de 
mult preţ, daruri de care ne împărtăşim de fapt, în chip deplin, 
prin Sfânta înviere: „Ia seama însă de câte daruri mă umple 
lemnul uscat al Crucii: îmi dăruieşte viaţa în locul morţii, mă 
îmbracă cu veşmânt luminos, ca să-mi acopere goliciunea, iz- 


23. Ioan XV, 13. 

24. Romani VIII, 38-39. 

vorăşte în locul blestemului vechi, binecuvântare în viaţa mea, 
în locul osândirii de a mă întoarce în pământ, mă arată împre- 
ună vieţuitor cu cele cereşti, stinge văpaia focului patimilor... 
şi nouă, tuturor, ne dăruieşte viaţa şi nemurirea. ” 25 

Lăudând „ arma cea făcătoare de biruinţă a împăratului 
Hristos”, un alt Sfânt Părinte ne învaţă că Sfânta Cruce este 
fundamentul nădejdii omeneşti în viaţa aceasta pământească, 
tăria şi scutul nostru, puterea şi ajutorul nostru: „ Crucea este 
nădejdea creştinilor, Crucea este învierea morţilor, Crucea 
este cârjă şchiopilor, este povaţă orbilor, este marea cuviinţă 
a împăraţilor, este îndrăznirea călugărilor, este acoperământul 
celor goi... Cu aceasta înarmându-se, fericiţii apostoli, ostaşii 
şi mucenicii lui Hristos au călcat semeţia tiranilor. Pe aceasta 
purtănd-o, cei ce se leapădă de lume locuiesc cu bucurie în 
pustiu, în munţi şi în peşteri. ” 26 

După cum lemnul uscat al Sfintei Cruci poartă în sine 
roadele învierii, tot astfel şi Preacuratul Trup al Domnului co- 
borât de pe ea, deşi este mort, poartă în Sine sămânţa învierii, 
a vieţii şi a nemuririi. El este comoară de nepreţuit şi izvor de 
bunătăţi, căci poartă în Sine cele două firi, cea omenească şi 
cea dumnezeiască, cu care a murit şi cu care va şi învia pen- 
tru ca noi toţi să murim păcatului şi să înviem Vieţii împreună 
cu El. 

Spre mai mult folos duhovnicesc se cuvine să-l ascultăm 
pe Sfântul Epifanie, episcopul Salaminei, care ne învaţă ast- 
fel. „Făcându-se seară, a venit un om bogat pe nume Iosif. 
îndrăznind acesta, s-a dus înaintea lui Pilat şi a cerut trupul 

25. Sfântul Gherman I, Patriarhul Constantinopolului, „Predică la duminica a treia din 
Postul Mare, a închinării Sfintei Cruci”, în Predici ale Sfintelor Părinţi la duminicile de 
peste an , Editura Egumeniţa, Galaţi, 2009, p. 444. 

26. Sfântul Effem Şirul, „La Cruce, şi pentru pocăinţă, şi pentru A Doua Venire”, în 
Mărgăritare - Cuvinte ale Sfântului Ioan Gură de Aur şi ale multor Sfinţi şi Dascăli , 
Editura Sophia, Bucureşti, 2010, pp. 332-333. 

10 


lui lisus. S-a dus un muritor la alt muritor, cerând să-L ia pe 
Dumnezeu. Pe Dumnezeul muritorilor II cere. Ţărâna merge 
la ţărână să-L ia pe Ziditorul tuturor; paiul să primească de 
la pai Focul ceresc; picătura cea neînsemnată să ia Oceanul 
de la altă picătură. Cine a mai văzut? Cine a mai auzit aşa 
ceva ? Se zice: „Făcându-se seară, a venit un om bogat pe nume 
Iosif ” Cu adevărat bogat, cel care a primit ipostasul compus 
al lui Hristos; într-adevăr bogat, de vreme ce a luat de la Pilat 
cele două firi ale lui Hristos; cu adevărat bogat, căci a purtat 
cufărul plin de comoara dumnezeirii. Cum să nu fie bogat, cel 
care a dobândit Viaţa şi mântuirea lumii? Cum să nu fie bogat 
Iosif primind în dar pe Cel care hrăneşte toate şi stăpâneşte 
toate? ” 27 

Sfântul Teofilact al Bulgariei ne teologhiseşte şi el aceste 
adevăruri, arătându-ne sensul subiectiv al punerii în mormânt a 
Domnului, sensul personal ce ne priveşte în mod direct şi mân- 
tuitor pe fiecare dintre noi: „Şi „Iosif” se tâlcuieşte „adăugi- 
re”, iar „Arimateea”: Ţinând pe Acela. Aşadar, o! - facă-se 
ca şi noi să fim ca „Iosif din Arimateea ”, pururea adăugând la 
drumul faptei celei bune întru a-L ţine pe Acela, adică pe Cel 
cu adevărat bun ! Să luăm încă şi trupul lui lisus prin împărtă- 
şire şi să-l punem pe el în „mormânt săpat în stâncă” - adică 
în suflet ce ţine minte şi nu-l uită pe Dumnezeu. Să fie sufletul 
acela „săpat în piatră”, adică având întemeiere de la Hristos 
care este Piatra. Şi să-l înfăşurăm pe el „ în giulgiu ”, adică să-l 
primim în trup curat, căci trupul nostru este oarecum giulgiu 
şi haină a sufletului. ” 28 Se cuvine aşadar, să primim Dumne- 
zeiescul Trup al Domnului nu numai în suflet curat, ci şi în trup 

27. Sfântul Epifanie de Salamina, Omilii , în colecţia P.S.B., seria nouă- 12, Editura 
Basilica, Bucureşti, 2014, pp. 459-460. 

28. Sfântul Teofilact al Bulgariei, „Tâlcuire la Evanghelia Morţii şi învierii Domnului 
după Marcu”, în Sfinţii Părinţi despre Moartea şi învierea Domnului , Editura Sophia, 
Bucureşti, 2008, p. 112; 

curat. Primind în noi înşine întreg Trupul lui Hristos, Cel ce a 
murit şi a înviat pentru noi, ne unim cu El în intimitatea pro- 
priei noastre firi. în acest fel trupul nostru devine „substanţa 
împăratului” , după cum frumos spunea Nicolae Cabasila, şi 
atunci „ Cine ne va despărţi pe noi de iubirea lui Hristos? ” 29 


Iubiţi fii sufleteşti, 

A 

Ziua învierii Domnului este praznic al vieţii, al bucuriei 
şi al păcii. Jertfindu-se pentru noi şi înviind din morţi, Domnul 
nostru Iisus Hristos ne dăruieşte nouă viaţă din Viaţa Lui, călă- 
uzindu-ne spre viaţa veşnică. Ridicându-ne la sânul Părintelui 
ceresc, El ne face părtaşi ai fericirii dumnezeieşti. Aşezând dra- 
gostea desăvârşită la temelia vieţii noastre în lume, noi suntem 
neîncetat chemaţi să trăim în bună înţelegere între noi, în iubire 
şi în pace. 

Mai poate însă omul zilelor noastre, care trăieşte, istoric 
vorbind, la două milenii de la înviere, să împlinească această 

/V 

chemare? Strigarea Domnului înviat „ Bucur aţi-vă!” mai răzba- 
te până la el? 

Nu încape nici o îndoială că în zilele noastre seculari- 
zarea a luat dimensiuni înfricoşătoare. Omul, chip al lui Dum- 
nezeu, s-a preschimbat din persoană în individ, iar poporul a 
devenit populaţie. Societatea contemporană a deturnat atenţia 
omului de la înviere şi de la lucrurile esenţiale, spre cele mai 
puţin esenţiale, cum ar fi confortul zilnic. Omului i se pun atât 
de multe la dispoziţie, încât i se fură toate eforturile pentru lu- 
crurile cu adevărat importante. Tehnicizarea vieţii, grija pentru 
a dobândi un confort şi un nivel de trai din ce în ce mai bun îi 
ocupă omului contemporan tot timpul. Unii oameni margina- 


29. Romani VIII, 35. 

lizează sau tratează cu indiferenţă mântuirea sufletului, moti- 
vând că „sunt foarte ocupaţi ”, ocupaţi cu grija zilei de mâine. 
Nu ascultă îndemnul cântării liturgice „grija cea lumească să 
o lepădăm ” şi uită că sintagma „a fi ocupat”, „a fi sub ocupa- 
ţie ” este ceva foarte rău. Asemenea oameni nu mai sunt liberi, 
ci sunt cotropiţi şi stăpâniţi de grijile, necazurile şi problemele 
cotidiene, care i-au înăbuşit precum spinii sămânţa cea bună de 
grâu curat. Ei vieţuiesc astfel departe de lumina învierii şi, la 
un moment anume, viaţa lor va părea goală, searbădă şi plină 

/V A 

de contradicţii. In afara învierii omul se autodistruge şi moare. 

Depăşirea acestei căi greşite şi aparent tară ieşire este 

A A 

credinţa şi participarea la bucuria învierii. învierea ne reaşează 
pe drumul mântuirii, dă sens şi umple de conţinut viaţa noastră. 
Ne restabileşte priorităţile, ne arată cine suntem şi unde mer- 
gem şi ne lămureşte că nu omul a fost creat pentru lume, ci 
lumea pentru om. An de an, în prag de primăvară, Biserica ne 
cheamă să ne împărtăşim de Lumina învierii, adică să primim 
iertare, izbăvire, pace, mântuire şi viaţă veşnică. însă pentru a 
primi preţioasele daruri trebuie „să ne curăţim mai întâi sim- 
ţirile”, să lepădăm grija pentru cele ale lumii, să murim păca- 
tului şi poftelor şi, asemenea fiului risipitor, să ne întoarcem la 
curţile Tatălui nostru, la curţile virtuţilor, ale credinţei, ale iu- 
birii de semeni. Părintele ceresc ne aşteaptă! Pentru aceasta a 
trimis pe Fiul Său în lume, pentru că ne iubeşte şi cu dor nestins 
ne doreşte alături de El. 

A 

Să ne pătrundem de lumina învierii cea binefăcătoare 
pentru sufletele şi trupurile noastre. Să facem din viaţa noastră 
un izvor ce curge din viaţa cea nouă dăruită de Hristos. Lumina 
lui Hristos să ne călăuzească îndepărtând şi risipind întunericul 
rătăcirilor acestei lumi care ştirbesc frumuseţea şi demnitatea 
omului. Faptele bune să le lucrăm în toată vremea, încredin- 
ţaţi fiind de glasul Sfântului Apostol: „Iar facerea de bine şi 

13 


întrajutorarea nu le daţi uitării; căci astfel de jertfe sunt bine 
plăcute lui Dumnezeu. ” 30 

împărtăşindu-vă aceste învăţături şi povăţuiri, vă purtăm 
pururea în rugăciunile Noastre, vă îmbrăţişăm părinteşte pe toţi 
şi vă dorim să vă bucuraţi în deplină sănătate de Sfintele Sărbă- 
tori ale învierii Domnului, vestindu-vă cu arhierească dragoste: 

HRISTOS A ÎNVIAT! 


Al vostru de tot binele doritor 
şi către Domnul Cel înviat totdeauna rugător, 


fGALACTION 




Episcopul Alexandriei şi Teleormanului 


30. Evrei XIII, 16. 

Dată în reşedinţa Noastră episcopală din Alexandria 
la Praznicul învierii Domnului nostru Iisus Hristos, 
în anul mântuirii 2016 . 



